Pas aan in ŉ saamgestelde gesin - Jou Gesin | Solidariteit WêreldJou Gesin | Solidariteit Wêreld
Tuis › Artikels › Pas aan in ŉ saamgestelde gesin
Pas aan in ŉ saamgestelde gesin
Wanneer ʼn paartjie met kinders uit hulle vorige huwelike besluit om te trou, kan dit ʼn groot aanpassing vir almal wees. Hulle kry albei ʼn nuwe huweliksmaat, plus ʼn klompie kinders by. Die kinders het stiefsusters of -broers wat hulle moet leer verstaan, en ʼn nuwe gesagsfiguur om in ag te neem. Die opwinding wat die gelukkige paartjie voel, word nie altyd deur die kinders gedeel nie.
Daar is maniere om die oorgang te vergemaklik. Begin met oop kommunikasiekanale. Elkeen moet voel dat hy ʼn stem het en dat hy gehoor word. Betrek die kinders by besluitneming wanneer dit ook al moontlik is.
Gee die kinders tyd om aan te pas, en moenie ongeduldig raak nie. Selfs al gee jy jou stiefkinders baie van jou tyd, energie en liefde, is dit nie te sê dat hulle positief teenoor jou gaan reageer nie. Laat vaar jou verwagtinge, en sien jou goedheid as saadjies wat jy in julle verhouding insaai.
Moet nooit van jou nuwe huweliksmaat verwag om tussen jou en sy kinders te kies nie. Dit sal net verhoudings vernietig en wrokke skep.
Jy kan nie daarop aandring dat julle kinders van mekaar moet hou en oor die weg moet kom nie, maar jy kan daarop aandring dat hulle mekaar met respek moet behandel.
Balans is belangrik. Moenie so gefokus daarop wees om die kinders gelukkig te hou dat jy vergeet om aan jou splinternuwe huwelik te werk nie. Moet egter ook nie so verlore in jou geliefde se arms wees dat julle vergeet om ʼn verhouding met die kinders te bou nie.
Moenie van die begin af groot veranderings afdwing nie. Onthou dat die kinders gewoond is om dinge op ʼn sekere manier te doen, en heeltemal verbouereerd sal raak as hulle wêreld skielik heeltemal omvêr gegooi word.
Eet saam as ʼn gesin. Etenstye kan wonderlike geleenthede skep om te gesels en mekaar beter te leer ken.
Skep nuwe gesinsroetines en -rituele. Dit sal help om die gesin te verenig.
Bespreek die rol van die stiefouer. Laat hom in die rol van vriend en berader instap vir sy stiefkinders. Laat die biologiese ouer die reëls afdwing. Die stiefouer sal mettertyd vanself meer in die rol van ouer instap, namate die verhouding groei en versterk.
Maak seker dat almal weet wat die gesamentlike reëls is. Skryf hulle neer en plak dit op die yskasdeur. Daar moenie verwarring kom oor wat aanvaarbaar is nie. Kinders voel veilig binne duidelike grense.
Betrek alle ouers. Albei biologiese ouers moet deel wees van hulle kinders se lewens, en samewerking moet bewerkstellig word. Kinders sal beter aanpas by die saamgestelde gesin as albei ouers deel van die proses is.
Wees versigtig om nie jou stiefkinders beter te behandel as jou eie kinders in ʼn poging om hulle guns te wen nie. Dit is ʼn slegte idee om te oorkompenseer.
Laat jou eggenoot toe om alleentyd met sy biologiese kinders te spandeer.
Sluit by ʼn ondersteuningsgroep aan. Julle hoef nie alleen en sonder raad deur hierdie groot aanpassing te gaan nie. Daar is genoeg saamgestelde gesinne wat na moeilike tye suksesvol aangepas het en julle met raad en daad kan bystaan.
Help guide: https://www.helpguide.org/articles/parenting-family/step-parenting-blended-families.htm/
Psychology Today: https://www.psychologytoday.com/us/blog/the-power-perspective/201001/helpful-advice-blended-families
Psych Matters: http://psychmatters.co.za/media/7-steps-to-help-you-heal-after-a-break-up